Napanelo Saulu amamodya mitisho yakuvabyaanga vakwoda vake Umu andímuukila nkúlangalalela-shadaka nkumene
nanjugwa shitambulisho shakuka ndalodya muvitala vyamikodyanio vya ku Damashiko kwambangidya akavakodya váshinama mushinamidyo shake Umu valume na vakongwe,
avakamule avaidenavo pa Yelusalemu.
Napanelo pashuka àvandike palikaja lya Damashiko,
kwashingangala Saulu kuntang'anedya lilangadyo lyakushenga lyakwalakela kuwa.
Nae pashinu apo kugwa kugwilila pai na kwigwa lidi líishidoni,
“Saulu,
wako Saulu!
Mwaa shani unkungupapata?”
Saulu kushidoni,
“Nang'olo,
da wako unyani?”
Lidi lyo kushidoni,
“Nangu Yesu,
jo waumpapata wako jo.
Napavedoni takatuka winjile nkaja mo!
Mo nkaja mo,
vandakwaulila shilotéka utende.”
Napanelo vanu vaadanénge namu Saulu vandíimilanga vàkakatele vaigwa lidi kwabila kumwona munu.
Saulu vaníntakatuwa pai apalá,
pang'amwile mevo kulamana na kwona shinu;
vavagwe vavénavo kunkamula nkono kumwinjidya nkaja mu Damashiko.
Bai Saulu andíikala maduva matatu àputele pakalya na pakakumbila shinu.
Napanelo po pa Damashiko po,
andípagwa nkwóda jumo walina Ananiya;
jo Ananiya aju Umu anínshema mwindoti aashidoni,
“Ananiya!”
Nae doni,
“Nangu Umu!”
Umu kutwala kushidoni,
“Panganika uke na ibalabala yavashema Yakwaloka mpaka paing'ande imwe Yudashi;
pauwika,
muudyangidye munu jumo walina Saulu wa ku Talashishi;
nae ankupagwa mukushwali
na mwindoti ninnodya munu walina Ananiya amwidila nammikila makono anshwalidya pakulota aujile kulola.”
Ananiya do,
“Umu,
nangu munu aju ndivaigwanga vanu voe vammalanganga ukalau wake wavatandile nae vakwilimyanga vako ku Yelusalemu.
Nae vanang'olo vavakulangalalela-shadaka vandimupa madalaka akwidila apa ndavakamula uti vatambulánga lina lyako.”
Umu kutwala kushidoni,
“Wena!
Mwaa munu ajo ni shombo shangu shakutandalegwa pakulota aumaniange lina lyangu kwavamidi,
kwavaumu,
kwavanaishilaeli na
nene nimwene nannodya mauvilo oe álota kumpata kwamwaa walina lyangu.”
Nadoni Ananiya andyúka paing'ande apo kwinjila nng'ande kutwala kummikila makono Saulu aashidoni,
“Nung'unumunu Saulu,
Umu Yesu ákuumililidile niindila wida akuno,
aningutumidya kwako wako pakulota uujile kulola na uumbaligwe na Imumu Wanashwe.”
Bai mmevo mwake Saulu vindígwanga vinu kenga makakamba kutwala muwakati wowo nae kutunduvanginneu kulola kavili;
andítakatuka kuka ndabatishwa
na akalye,
andípata dimongo.
Saulu ankuvalanganga ntenga ku Damashiko